एपीएफमाथि मधेशको सान
मधेश प्रदेशले प्रधानमन्त्री कप पुरुष राष्ट्रिय क्रिकेट प्रतियोगितामा बिहीबार नेपाल एपीएफ क्लबमाथि ५ विकेटको सानदार विजय हात पारेको छ । पवन सर्राफ, नीरज यादव र रुपेश सिंहले अर्धशतक बनाएपछि कीर्तिपुरस्थित त्रिवि क्रिकेट मैदानमा एपीएफले दिएको लक्ष्य मधेशले २ ओभरअघि पूरा गर्‍यो । 
काठमाडौँ — मधेश प्रदेशले प्रधानमन्त्री कप पुरुष राष्ट्रिय क्रिकेट प्रतियोगितामा बिहीबार नेपाल एपीएफ क्लबमाथि ५ विकेटको सानदार विजय हात पारेको छ । पवन सर्राफ, नीरज यादव र रुपेश सिंहले अर्धशतक बनाएपछि कीर्तिपुरस्थित त्रिवि क्रिकेट मैदानमा एपीएफले दिएको लक्ष्य मधेशले २ ओभरअघि पूरा गर्‍यो । कीर्तिपुर मैदानमा एपीएफविरुद्ध ब्याटिङ गर्दै मधेश प्रदेशका पवन सर्राफ । तस्बिर : हेमन्त श्रेष्ठ/कान्तिपुर

प्रधानमन्त्री कपमा विभागीय टोलीमाथि मधेशको यो पहिलो विजय हो । अघिल्लो दिन वाग्मती प्रदेशले मूलपानी क्रिकेट मैदानमा त्रिभुवन आर्मी क्लबलाई ३ विकेटले पराजित गरेको थियो, जुन विभागीय टोलीमाथि प्रधानमन्त्री कपमा प्रदेश टोलीको पहिलो जित थियो । टस हारेपछि ब्याटिङ गर्न आएको एपीएफले निर्धारित ५० ओभरमा ९ विकेट गुमाई २ सय ४६ रन बनायो । तर, ४९ औं ओभरमा ब्याटिङक्रममा अविनाश बोहरालाई नाडीमा चोट लाग्नु एपीएफको दुर्भाग्य बन्यो, जसका कारण टोलीले आफ्ना प्रमुख मध्यम गतिका बलरविनै खेल्नुपरेको थियो । एउटा बलरको अभावमा एपीएफबाट कप्तान रोहित पौडेलले नै ९ ओभर नै बल फाल्नुपरेको थियो । मधेशले ब्याटिङमा यसको फाइदा उठायो । ओपनर मायन यादव २ र कप्तान हरिशंकर शाह ८ रनमा आउट भए पनि मधेशले सानदार ब्याटिङ गरेको थियो । अर्का ओपनर अनिल शाहले २९ रन बनाए । उनले ५० बलमा २ चौका प्रहार गरे । उच्च फर्ममा देखिएका पवनले ६६ बलमा ४ चौका र ५ छक्कासहित ६४ रन बनाए ।नीरज र रुपेशले पाँचौं विकेटमा जोडेको ठोस ८७ रनको साझेदारीले मधेशलाई विजयको बाटो देखायो । नीरजले ७० बलमा ३ चौका र २ छक्कासहित ५२ रन बनाए । भुवन कार्कीको बलमा विजयी छक्का प्रहार गरेका रुपेशले ७२ बलमा ७२ रन नै बनाए । उनले कुल ४ चौका र ३ छक्का प्रहार गरे । अभिषेक तिवारी १३ बलमा १० रन बनाई अविजित रहे । एपीएफका रमेश कुर्मी र रोहितले २–२ तथा मौसम (श्याम) ढकालले १ विकेट लिए । यसअघि एपीएफबाट आसिफ शेख र रोहितले अर्धशतक बनाएका थिए । रुपेशले खेलको तेस्रो बलमै प्रज्ज्वल शाहीलाई शून्यमा आउट गरे पनि आसिफ र रोहितले दोस्रो विकेटमा १ सय ३२ रनको साझेदारी गरिदिए । रोहितले ७४ बलमा ५ चौका र २ छक्कासहित ५८ र आसिफले ६९ बलमा ५ चौका र ३ छक्कासहित ५९ रन बनाए ।तर प्रदीप पासवानले ५ बल अन्तरमा ३ विकेट लिएपछि मधेशले खेल पल्टाएको थियो । उनले ३३ औं ओभरमा सन्दीप जोरालाई २० रनमा आउट गर्दै आफ्नो पहिलो सफलता पाए । त्यही ओभरको पाँचौं बलमा उनले सुमित महर्जनलाई ९ रनमा कट एन्ड बोल्ड गरे । प्रदीपले अर्को ओभरको पहिलो बलमा लोकेश बमलाई एलबीडब्लू आउट गरेपछि मधेश खेलमा हाशी भएको हो । भुवन पनि ८ रनमै आउट भए । अमरसिंह राउटेलाले अविजित ४९ रन बनाएपछि एपीएफको स्कोर बढेको थियो । उनले ५७ बलमा २ चौका र ३ छक्का प्रहार गरे । ४९ औं ओभरको दोस्रो बलमा रुपेशको बलिङमा अविनाशको नाडीमा चोट लागेको थियो । अविनाश रिटायर्ड हर्ट हुन पुगे । त्यही ओभरको चौथो र पाँचौं बलमा रुपेशले रमेश कुर्मी र मौसमलाई लगातार आउट गरेपछि घाइते अवस्थामै अविनाश पुनः ब्याटिङमा आए । उनले उक्त ओभरको अन्तिम बल रोक्दै अन्तिम ओभरका लागि अमरलाई स्ट्राइक बनाइदिए । अमरले अन्तिम ओभरको अन्तिम ३ बलमा १ चौकासहित ८ रन बटुले । मधेशबाट रुपेश र प्रदीपले ३–३ विकेट लिए । रुपेशले ५ ओभरमा १ मेडन राख्दै ३१ र प्रदीपले १० ओभरमा ३५ रन खर्चे । रन्जित कुमारले १० ओभरमा १ मेडन राख्दै ४५ रन खर्चेर २ र अरनिको यादवले १ विकेट लिए । मधेशको ४ खेलमा यो दोस्रो विजय हो । पहिलो दुई खेल जितेको एपीएफले तेस्रो खेलमा पराजय भोगेको छ ।शाहबको ६ विकेटमा कोशी धराशायीमूलपानीमा शाहब आलमको ६ विकेटमा त्रिभुवन आर्मी क्लबले कोशी प्रदेशलाई ६ विकेटले हराएको छ । अघिल्लो दुई खेलमा जस्तै बिहीबार पनि यहाँ विकेट नाटकीय रूपमा पतन भयो । आर्मीले अघिल्लो दिन यही मैदानमा ९७ रनमा अलआउट हुँदै वाग्मती प्रदेशसँग अप्रत्यासित हार बेहोर्नुपरेको थियो ।कोशीले विकेट एकपछि अर्को गुमायो । १३ औं ओभरमा ७०–२ को अवस्थामा रहेको कोशीले अन्तिम ८ विकेट १८ रनमै गुमाएपछि २४.४ ओभरमा अलआउट हुन पुग्यो । कप्तान अंकित सुवेदीले ४१ रन बनाए पनि अन्यले दोहोरो स्कोर बनाउन सकेनन् । १३ औं ओभरमा उनलाई शाहबले आउट गरेपछि कोशीको विकेट पतन रोकिएन ।प्लेयर अफ द म्याच शाहबले ६.४ ओभरमा ३ मेडन राख्दै १४ रन खर्चेर ६ विकेट लिए । कुशल मल्लले ५ ओभरमा ३ मेडन राख्दै २ रनमात्र खर्चेर २ तथा सोमपाल कामी र विवेक यादवले १–१ विकेट लिए । आर्मीले १० ओभरभित्रै लक्ष्य पूरा गर्‍यो ।इमरान शेखले २५ बल खेल्दै ५ चौका र १ छक्कासहित ३२ रनमा सुजन थपलियाको बलमा विकेट गुमाए । सन्तोष कार्कीले २७ बलमा ६ चौका र १ छक्कासहित ३२ र कुशलले ७ बलमा ४ चौका र १ छक्कासहित अविजित ३२ रन बनाए । ३ खेलमा दोस्रो विजय हात पार्दै आर्मी तेस्रो स्थानमा उक्लिएको छ । कोशीले खेलेका चारै खेलमा पराजय भोगेको छ ।